Fridtjov Søiland Birkeli
Store norske leksikon,Religion og filosofi,Religioner og livssyn,Kristendom,Den norske kirke
Fridtjov Søiland Birkeli var misjonsdirektør, biskop og kirkehistoriker, sønn av misjonær og misjonshistoriker Emil Birkeli.
Fridtjov Birkeli var født i Tulear, Madagaskar. Han ble cand.theol. fra Det teologiske Menighetsfakultet i 1930 og dr. theol. i 1953 ved Universitetet i Oslo på avhandlingen Politikk og misjon. Karriere Han var ungdomssekretær i Det norske Misjonsselskap 1931-1932, misjonær på Madagaskar 1933–1944, litteratursekretær og redaktør av Norsk Misjonstidende 1948–1954, direktør for misjonsavdelingen ved Det lutherske verdensforbund i Genève 1954–1957, generalsekretær for Det Norske Misjonsselskap 1957-1960. Birkeli var biskop i Stavanger fra 1961 og i Oslo 1968–1972.Birkeli hadde en rekke nasjonale og internasjonale verv. Han var formann i Organisasjonenes Fellesråd 1959, president for World Association for Christian Broadcasting 1963–1968, visepresident for United Bibles Societies 1960–1966. Han var også medlem av eksekutivkomiteen for Det lutherske verdensforbund. Forfatterskap Til hans skrifter hører Med penn og kamera på Madagaskar (1935), Madagaskar Innland (1949, i Det Norske Misjonsselskaps 100-årsskrift), Spenningens kontinent (1959), Gjennom stengte dører (1962), en kommentar til Galaterbrevet på gassisk, Kirken i en forandret verden (1968), Møter med mennesker (1974), erindringene Over sjø og land (1972). Hans vesentligste vitenskapelige bidrag som kirkehistoriker er innenfor norsk kristningshistorie, blant annet Norske steinkors i tidlig middelalder. Et bidrag til belysning av overgangen fra norrøn religion til kristendom (1973), Hva vet vi om kristningen av Norge? (1982), Tolv vintrer hadde kristendommen vært i Norge(1995).Fridtjov Birkeli var medlem av Det Kongelige Norske Videnskabers Selskab og æresdoktor i Sioux Falls (Sør-Dakota), Hamburg og Uppsala. I 1968 ble han tildelt St. Olavs Orden. Les mer i Store norske leksikon Fridtjov Birkeli i Norsk biografisk leksikon  Den norske kirke Kristendommens historie i Norge Litteratur Øyvind M. Eide: Fridtjov Birkeli. Giganten og gåten. Stavanger: Hertervig akademisk 2016. Tomm Kristiansen: Biskopens hemmelighet. Oslo: Cappelen Damm 2015.